SOS International

SOS International on pohjoismainen hätäpalveluyritys, jolla on hätäkeskuksia Suomessa, Ruotsissa, Norjassa ja Tanskassa. SOS International auttaa pohjoismaisia matkailijoita hätätapauksissa ympäri maailmaa. Yhtiön muita toimialoja ovat autovahinkopalvelut sekä terveyspalvelut.

Historia

SOS International perustettiin Tanskassa vuonna 1961. Suomen hätäkeskus avattiin 2007.

Omistus

SOS Internationalin omistavat 16 Pohjoismaista vakuutusyhtiötä. Suomalaisia omistajia ovat Turva, LähiTapiola, Fennia ja If.

Yhtiön toiminta

Yhtiön päätoimialaa ovat matkavahingot. SOS International avustaa lähes kaikkia Pohjoismaisia vakuutusyhtiöitä matkavahinkojen hoitamisessa aina akuutista tilanteesta laskujenkäsittelyyn. Tämän lisäksi yhtiön toimialana ovat autovahinkopalvelut sekä erilaiset ennalta ehkäisevät terveyspalvelut.
SOS International osti vuonna 2012 Suomalaisen Assistance Finland -hinausketjun, ja tarjoaa Suomessa valtakunnallista hinauspalvelua tuotemerkillä SOS Hinaus. SOS International omistaa myös tanskalaisen hinausketjun Dansk Autohjälpin.
SOS Internationalin suurin hätäkeskus sijaitsee Kööpenhaminassa, josta käsin hoidetaan kaikki matkavahinkoihin liittyvä akuutti käsittely kaikilla pohjoismaisilla kielillä. Yhtiön Suomen hätäkeskus sijaitsee Elimäenkadulla Helsingissä, ja sieltä käsin hoidetaan suurimmaksi osaksi ajoneuvo- ja kotivahinkotapauksia. Tämän lisäksi yhtiöllä on hätäkeskuksia Tukholmassa, Oslossa ja Århusissa. Yhtiöllä on myös 20 palvelukeskusta, sekä koko maailman kattava verkosto palveluntuottajia matka- ja autovahinkotapauksiin.

Palkinnot

SOS International on valittu kuusi kertaa maailman parhaimmaksi hälytyskeskukseksi vakuutusalan palkintogaalassa, jonka järjestää International Insurance Travel Journal.

SOS Hinaus

SOS Hinaus on SOS Internationalin omistama valtakunnallinen hinauspalveluja tuottava verkosto ja tuotemerkki. Ketju muodostuu paikallisista hinausyrityksistä ympäri Suomea ja ympäri vuorokauden aukioleva hälytyskeskus sijaitsee Elimäenkadulla Helsingissä. SOS Hinaus tarjoaa kevyiden ja raskaiden ajoneuvojen hinaus- ja tiepalveluja. Toiminta perustuu osin franchise-malliin.

Historia

Vuonna 2006 Suomen Hinausyrittäjät ry perusti valtakunnallinen hinaus- ja tiepalveluverkosto Assistance Finland Oy:n. Assistance Finlandin toiminta-ajatuksen taustalla oli ruotsalainen hinaus- ja tiepalveluverkosto Assistancekåren, joka on SOS Internationalin yhteistyökumppani Ruotsissa. Assistance Finland toimi puolestaan SOS Internationalin yhteistyökumppanina Suomessa tuottaen hinaus- ja tiepalveluja mm. vakuutusyhtiöille ja autoteollisuudelle. Vuonna 2012 SOS International osti Assistance Finlandin ja vaihtoi tuotemerkiksi SOS Hinaus. Assistance Finland Oy fuusioitui SOS International Oy:n kanssa vuoden 2012 lopussa.

Palvelut

SOS Hinaus tuottaa kaikille tarjolla olevan kuluttajapalvelun lisäksi hinaus- ja tiepalveluja muun muassa vakuutusyhtiöille, autokorjaamoille, automaahantuonti- ja automyyntiorganisaatioille, kuljetusliikkeille ja viranomaisille. SOS Hinaus on valtion yhteishankintayhtiö Hansel Oy:n ajoneuvojen hinaus- ja siirtopalveluiden puitesopimustoimittaja.
SOS Hinaus tarjoaa palvelua myös mobiilisovelluksen kautta. Sovelluksesta pystyy paikantamaan itsensä sekä hälyttämään hinausauton. Hälytyskeskus lähettää tällöin lähimmän hinausyrittäjän paikalle. Palvelu paikantaa hädässä olevan gps-koordinaattien avulla ja lähettää sijainnin ja ajoneuvoon liittyvät tiedot SOS Hinauksen järjestelmään. Palvelu mahdollistaa avun tilaamisen ilman puhekontaktia. Palvelun tarkoitus on nopeuttaa avun saapumista paikalle ja helpottaa kuulovammaisten asiointia.